《送李之纯宝文二首 其一》
宋代·冯山

平生玉帐耻论兵，劝学儒风已自成。惟有爱民常惨怛，况曾廉自旧澄清。

直将经济为仁术，不假中和助政声。从此回翔归柄用，更推忠厚福群生。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。